FI Euroopan unionin virallinen lehti C 307/24

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 307/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ΑΡΝAΚΙ ΕΛΑΣΣOΝΑΣ” (ARNAKI ELASSONAS)

EY-N:o EL-PDO-0005-0731-14.01.2009

SMM ( ) SAN ( X )

1. Nimi:

”Αρνάκι Ελασσόνας” (Arnaki Elassonas)

2. Jäsenvaltio tai kolmas maa:

Kreikka

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.1 Liha (ja muut eläimenosat)

3.2 Kuvaus 1 kohdassa nimetystä tuotteesta:

Kyseessä on 30–45 päivän ikäisen ja 6,5–10,5 kg painavan karitsan tuore liha, joka on paikallisten kreikkalaisrotujen fenotyyppisiä ominaispiirteitä (pieni ruumiinrakenne, lyhyet ja voimakkaat raajat, voimakas luonteenlaatu, äärimmäisten ilmasto-olojen sietokyky, hyvä vastustuskyky sairauksia vastaan ja kestävyys) kantavien Kreikan mantereella elävien lammasrotujen karitsojen lihaa. Lampaat kuuluvat joko paikallisiin kreikkalaisiin mantereella eläviin rotuihin, joita ovat Karangúniki, Vláhiki, Sarakatsániki ja Bútsiko, tai ovat niiden välisiä risteytyksiä tai risteytyksiä muiden kreikkalaisten rotujen, kuten Hiótikon, Serrónin, Mitilínisin tai Frizártasin, kanssa. Edellä mainitut lampaat elävät Elassónasin provinssin alueella, joka määritellään ja rajataan jäljempänä, laajaperäisillä laitumilla tai vähintään puoliksi ulkona ja laiduntavat vuoristoisilla laitumilla korkeissa olosuhteissa eli yli 250 metrin korkeudessa.

Karitsanliha myydään ainoastaan tuoreena ja a) kokonaisena, b) puolikkaana tai c) paloiteltuna.

Arnaki Elassonasin aistein havaittavat ominaispiirteet:

Arnaki Elassonasin lihassa on luonteenomainen aromi, miellyttävä tuoksu ja maku, ja se on mureaa ja mehukasta. Lihan pH on 7,1–7,3, ja siinä on ohut rasvakerros ja korkea linoleenihappopitoisuus. Lihan väri vaihtelee valkoisesta vaaleaan punertavaan yhteisön asetusten mukaisesti. Se kuuluu yhteisön lainsäädännössä luokkaan ”kevyt lampaanliha”.

Arnaki Elassonasin kemialliset ominaispiirteet:

Arnaki Elassonasin kemialliset ominaispiirteet keskimäärin:

Maitorodun karitsa SAN nestepitoisuus (%) keskiarvo proteiinipitoisuus (%) keskiarvo rasvapitoisuus (%) keskiarvo tuhkapitoisuus (%) keskiarvo 76,7 20,13 1,36 1,2

Meat color (lihan väri)

L = 38,32 + 0,32 Luminary (kirkkaus) a = 13,40 + 0,319 Red (punainen) b = 10,39 + 0,28 Yellow (keltainen)

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Karitsat saavat teurastukseensa saakka ravinnokseen ainoastaan emonmaitoa. Lampaiden ruokavalio perustuu vapaaseen laiduntamiseen vuoristoisilla laitumilla (yli 250 metrin korkeudessa) ja keinotekoisilla laitumilla. Ruokavaliota täydennetään 3–5 kuukaudebn ajan eläinrehulla, joka sisältää enimmäkseen viljaa, palkokasveja, vihanneksia, jauhoilla, apilalla, öljysiemenistä saatavia tuotteita, joita tuotetaan lähinnä yksilöidyllä maantieteellisellä alueella, sekä vitamiineja ja hivenaineita. Keinotekoiset laitumet lannoitetaan maantieteellisen alueen eläinten lannalla, ja hyönteismyrkkyjen, rikkakasvien torjunta-aineiden ja lannoitteiden käyttö on kielletty.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Jotta teuraseläimestä voidaan käyttää nimitystä Arnaki Elassonas, sen tulee täyttää seuraavat ehdot:

a) Teurastettavan karitsan vanhempien on elettävä yksilöidyllä alueella vähintään kahdeksan kuukauden ajan ennen parittelua.

b) Elassónasin karitsat syntyvät, kasvavat ja teurastetaan yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Kansallisen ja yhteisön lainsäädännön vaatimusten lisäksi on kokonaiset, puolitetut ja paloitellut teuraseläimet varustettava seuraavalla merkinnällä:

4. Maantieteellisen alueen tarkka rajaus:

ARNAKI ELASSONASIA tuottava maantieteellinen alue on rajattu seuraavasti:

a) Elassónasin provinssi Lárisan läänissä

b) Tírnavosin kuntaan kuuluva Damási Lárisan läänissä

5. Yhteys maantieteelliseen alkuperään:

5.1 Maantieteellisen alueen erityisyys:

Yksilöity maantieteellinen alue on vuoristoa ja matalaa vuoristoa. Korkeus vaihtelee 250 metristä 2 550 metriin. Alueesta 60 prosenttia on laitumia, joilla kasvaa runsaasti erilaisia kasveja, yrttejä ja aromaattisia kasvilajeja. Elassónasin provinssin laiduntamiseen sopivat alueet käsittävät luonnonlaitumia, maatalouskäytössä olevaa maata, jolla viljellään eläinrehua, kesantomaata ja osan vuodesta laidunkäytössä olevaa maata. Luonnonlaitumet ovat ruohoisia ja pensaikkoisia niittyjä sekä joitakin metsäisiä niittyjä. Alueen tyypillisin ominaispiirre on siellä esiintyvän kasvillisuuden monimuotoisuus ja monet aromaattiset kasvilajit.

Ruohokasvillisuus muodostuu suurimmaksi osaksi heinäkasveista sekä jonkin verran palkokasveista ja asterikasveista. Heinäkasveista tavataan pääasiassa alaheimoja Festuceae, Hordeae, Pemineae, Aerostideae, Phalatideae ja Aneneae. Tyypillisimpiä ruohokasveja ovat Festuca rubra, Dactylis glomerata, Bromus sp., Trifolium sp., Stipa sp., Lolium sp. jne. Pensaikkoisilla niityillä on suuri merkitys eläinten ruoanhankinnassa, sillä eläimet hyödyntävät sekä nuorta kasvillisuutta että pensaiden varjossa kasvavia ruohokasveja, ja alueiden kantama laidunpaine voi olla jopa 1,39.

Alueilla kasvatetaan paikallisia lammasrotuja, jotka ovat pienikokoisia, vähäruokaisia ja täysin sopeutuneita yksilöidyn maantieteellisen alueen joko vuoristoisiin tai matalalle vuoristoalueelle tyypillisiin olosuhteisiin. Lampaiden laajaperäinen laiduntaminen kuuluu erottamattomasti Elassónasin provinssin kulttuuriin ja maisemanhoitoon mutta on myös välttämätöntä jokapäiväiselle toimeentulolle alueella.

5.2 Tuotteen erityisyys:

”Arnaki Elassonasin” teuraslihassa on yhtenäinen lihakerros. Karitsan teuraassa on ohut tasaisesti jakautunut ihonalainen rasvakerros. Niiden paino on 6,5–10,5 kg ja rasvapitoisuus hyvin alhainen (1,5 prosenttia) verrattuna muiden alueiden vastaaviin tuotteisiin (rasvapitoisuus jopa 3 prosenttia). Lihan valkoinen tai vaalea punertava väri johtuu sen pH-arvosta, eläimen iästä, ruokavaliosta ja rodusta. Arnaki Elassonasin liha on mureaa, mehukasta ja siinä on luonteenomainen aromi ja miellyttävä tuoksu ja maku. Tämä koskee myös jonkin verran vanhempien eläinten lihaa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Arnaki Elassonasin lihan ominaispiirteet johtuvat alueen erityisistä maasto- ja ilmasto-olosuhteista (vuoristo ja matala vuoristoalue) sekä runsaasta ja monipuolisesta kasvillisuudesta (pelkästään Olimposvuorella on tavattu 1 700 eri kasvia), johon sisältyy myös monia aromaattisia kasvilajeja. Edellä mainituilla laitumilla laiduntavat eläimet liikkuvat pitkiä välimatkoja, mikä tekee niiden ruumiinrakenteesta erilaisen kuin matalammalla elävillä eläimillä ja varsinkin sisätiloissa kasvatettavilla eläimillä. Monissa aromaattisissa kasveissa on antioksidantteja, jotka tuovat maitoon ja etenkin lampaanlihaan erityisiä aromeja ja makua, joiden ansiosta ne ovat kuluttajien suosiossa.

Voimakkaat aromit johtuvat linoleenihaposta (C18:3), jota on enemmän vapaasti laiduntavissa eläimissä. Karitsanlihan tavoiteltavat ominaispiirteet johtuvat siis maastosta, kasvillisuudesta ja Elassónasin alueen mikroilmastosta. Elassónasin alueen lampaiden rasvahappoanalyysit osoittavat, että linoleenihapon (C18:3) määrä on niillä suurempi kuin tasankoalueiden lampailla. Lisäksi aromiin vaikuttavat ruokavalio, rotu, karjanhoitotapa, eläimen ikä ja lisääntymistilanne.

Arnaki Elassonasin lihan aistein havaittaviin ominaispiirteisiin vaikuttavat tekijät:

a) pienikokoisten paikallisten lammasrotujen säännöllinen laiduntaminen vuoristoisilla luonnonlaitumilla ja tästä seuraava pieni ravinnontarve, kestävyys ja täysi sopeutuneisuus erityisiin ympäristöoloihin

b) emien säännöllinen laiduntaminen luonnonlaitumilla

c) laitumien runsas ja monipuolinen kasvillisuus, joka sisältää heinäkasveja, yrttejä ja aromaattisia kasveja

d) korkeusvaihtelut 250–2 550 metriä

e) alueen maaperä ja mikroilmasto

f) ainoastaan äidinmaidon käyttäminen ravintona

g) linoleenihapon (C18:3) suuri pitoisuus

h) emien (uuhien) ruokavalion täydentäminen enimmäkseen Elassónasin provinssissa tuotetulla ravinnolla ainoastaan lyhyenä ajanjaksona vuodessa.

Arnaki Elassonasin lampaanhoito ja lihantuotanto, joilla on pitkä historia ja vuosituhansien perinteet, toimittaa tuotteita seuraaville markkinoille: Lárisa, Kateríni, Ateena, Thessaloniki sekä ulkomaille (Italiaan, Espanjaan ja Kyprokselle).

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://www.minagric.gr/greek/data/ΑΡΝΑΚΙ%20ΤΕΛΙΚΕΣ%20ΠΡΟΔΙΑΓΡΑΦΕΣ-%20τελικό.doc

(1) EUVL L 93, 31.3.2006, s. 12.